Sablokola kaprimulgo

Sablokola kaprimulgo, Sablokolorkola kaprimulgo (Antrostomus salvini) estas noktula specio de kaprimulgoj de la genro Antrostomus kun 11 aliaj specioj. Ĝi troviĝas kiel endemio nur en Meksiko.

Taksonomio kaj sistematiko
La Sablokola kaprimulgo estis dekomence priskribita kiel Caprimulgus salvini; Antrostomus estis poste kreita kiel aparta genro. Ĝi kaj la Majaa kaprimulgo (A. badius) estis dum ioma tempo konsiderataj subspecioj de la Silkovosta kaprimulgo (A. sericocaudatus). La Sablokola kaprimulgo estas monotipa.Schulenberg, T. S., M. d. C. Arizmendi, C. I. Rodríguez-Flores, C. A. Soberanes-González, A. Johnson, kaj J. Sousa (2020). Tawny-collared Nightjar (Antrostomus salvini), versio 1.0. En Birds of the World (T. S. Schulenberg, Editor). Cornell Lab of Ornithology, Ithaca, NY, USA.  Alirita la 15an de Oktobro, 2021

Aspekto
La Sablokola kaprimulgo estas 23 ĝis 25.5 cm longa. Unu ino pezis 56 g. La supraj partoj de la masklo estas nigrecbrunaj; la krono havas nigrecajn makulojn kaj la dorso kaj pugo havas fajnajn helbrunajn makulojn kaj larĝajn nigrecajn striojn. Ĝi havas larĝan brunecan aŭ sablokoloran kolumon sur la nuko kaj la flankoj de la kolo, kiuj donas al la specio ĝian nomon. Ankaŭ la vosto estas malhelbruna kaj la tri plej eksteraj paroj de plumoj havas larĝajn blankajn pintojn. La flugiloj estas brunaj ĝis nigrecbrunaj kun brunecaj makuloj kaj strioj. La vizaĝo estas malhelruĝeca kun bruna strieco. La mentono kaj gorĝo estas nigrecbrunaj kun mallarĝa blanka bendo sub ĉi-lasta, la brusto nigrecbruna kun cinamomakuloj, kaj la ventro kaj flankoj nigrecbrunaj kun multaj blankaj makuloj. La ino estas simila, sed la pintoj de la vostoplumoj havas mallarĝan flavbrunan bendon anstataŭ la larĝan blankan, la sablokoloraj markoj sur la flugilo estas pli palaj, kaj la bendo sur la malsupra gorĝo estas flavecbruna anstataŭ blanka.

Distribuado kaj habitato
La Sablokola kaprimulgo troviĝas en nordorienta Meksiko, de Nuevo León kaj Tamaulipas suden ĝis Veracruz. Ĝi estas plejparte loĝanta (nemigranta) birdo, sed ŝajne kelkaj moviĝas pli suden dum la ne-reprodukta sezono. Ĝi loĝas en aridaj ĝis duonhumidaj pejzaĝoj, inkluzive de arbustaj arbaroj, dornaj arbaroj kaj densaj veprejoj. Ĝi evitas humidajn kaj dense arbarkovritajn areojn. Laŭ alteco ĝi varias de marnivelo ĝis 500 m.

Kutimaro
Manĝado
La Sablokola kaprimulgo estas noktula. Ĝi ĉasas fluginsektojn per antaŭeniro de ripozejo kaj eble ankaŭ de la tero.

Reproduktado
La reprodukta sezono de la Sablokola kaprimulgo daŭras de aprilo ĝis aŭgusto. La ovodemetado estas de du ovoj, verŝajne demetitaj rekte sur la teron sen nesto, kiel estas ofte inter kaprimulgoj.

Voĉo
La kanto de la Sablokola kaprimulgo estas "subita, tondita ĉi-viŭŭ aŭ ĉi-viŭu, rapide ripetata". Ĝi estas kantata de kaŝita ripozejo en arbusto aŭ arbo, plejparte ĉe tagiĝo kaj krepusko, kaj plejparte de marto ĝis julio.

Statuso
La IUCN taksis la Sablokolan kaprimulgon kiel Malplej Zorgigan. Ĝia populacio estas ĉirkaŭkalkulata je almenaŭ 50 000 maturaj individuoj, sed ĝi malpliiĝas. Neniu tuja minaco estis identigita.

 Referencoj 

Eksteraj ligiloj

Kategorio:Kaprimulgoformaj
Kategorio:Birdoj de Meksiko